KLASA: P-551/22

URBROJ: 711-02-01/04-2024-06

Zagreb, 08. ožujka 2024.

**Povjerenstvo za odlučivanje o sukobu interesa** (u daljnjem tekstu: Povjerenstvo) OIB: 60383416394, u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. u daljnjem tekstu: ZSSI), **u predmetu obveznika MLADENA OCTENJAKA, direktora trgovačkog društva Plin Vrbovec d.o.o. do 31. prosinca 2022. OIB:** **……………,** na 42. sjednici održanoj 08. ožujka 2024., donosi sljedeću

**ODLUKU**

1. **Propustom da po pisanom pozivu Povjerenstva, u danom roku, koji je protekao 18. kolovoza 2022., podnese pravilno i potpuno ispunjeni važeći obrazac imovinske kartice povodom stupanja na dužnost 25. prosinca 2021. sa stanjem na dan 19. veljače 2022., obveznik Mladen Octenjak, direktor trgovačkog društva Plin Vrbovec d.o.o. do 31. prosinca 2022., počinio je povredu članka 10. stavka 2. ZSSI-a. s**
2. **Za povredu ZSSI-a opisanu pod točkom I. ove izreke obvezniku se izriče opomena.**

Obrazloženje

Povjerenstvo je u postupku prethodne (administrativne) provjere za propust podnošenja imovinske kartice u propisanom roku, za obveznika Mladena Octenjaka, direktora trgovačkog društva Plin Vrbovec d.o.o. do 31. prosinca 2022., utvrdilo da obveznik nije sukladno članku 10. stavku 2. ZSSI-a podnio imovinsku karticu.

Povjerenstvo je temeljem članka 14. stavka 2. ZSSI-a zaključkom Broj: 711-I-1536-IK-2285/22-01-22 od 27. srpnja 2022. pozvalo obveznika da u roku od 15 dana od dana primitka toga zaključka ispuni obvezu podnošenja pravilno i potpuno ispunjenog važećeg obrasca imovinske kartice obveznika povodom stupanja na dužnost 25. prosinca 2021. sa stanjem na dan 19. veljače 2022., sukladno uputi iz obrazloženja toga zaključka.

Obveznik je navedeni zaključak, prema priloženoj dostavnici, zaprimio 03. kolovoza 2022. te u utvrđenom roku nije podnio imovinsku karticu.

U tijeku postupka izvršen je uvid u zaključak Povjerenstva Broj: 711-I-1536-IK-2285/22-01-22 od 27. srpnja 2022 s preslikom dostavnice, službenu bilješku od 28. studenog 2022., Registar obveznika i Registar imovinskih kartica te očitovanje obveznika od 28. prosinca 2023.

Povjerenstvo je 12. prosinca 2023. u odnosu na obveznika Mladena Octenjaka odlučilo da postoje pretpostavke za pokretanje postupka vezano za moguću povredu odredbe članka 10. stavka 2. ZSSI-a kojom je propisano da su obveznici dužni podnijeti imovinsku karticu u roku od 30 dana od dana stupanja na dužnost.

Odredbom članka 59. stavka 2. ZSSI-a propisano je da su osobe iz članka 3. toga Zakona, koje su prvi put postale obveznici podnošenja imovinske kartice stupanjem na snagu toga Zakona, dužne podnijeti imovinske kartice u roku od 30 dana od dana donošenja pravilnika iz stavka 1. toga članka.

Sukladno odredbi članka 42. stavka 1. ZSSI-a, a u svezi s člankom 14. stavkom 4. ZSSI-a, Povjerenstvo je obvezniku 12. prosinca 2023. uputilo obavijest Broj: 711-I-2910-P-551-22/23-03-19 o postojanju pretpostavki za pokretanje postupka, kao i o činjeničnim utvrđenjima, te je od obveznika zatražilo očitovanje koje je obveznik dostavio Povjerenstvu.

Obveznik je u svome očitovanju naveo kako je u trgovačkom društvu Plin Vrbovec d.o.o. radio do 21. lipnja 2022. kada je otišao na bolovanje ( dijalizu) dok je od 14. srpnja 2023. u invalidskoj mirovini.

Povjerenstvo je uvidom u Registar obveznika koji ustrojava, utvrdilo da je Mladen Octenjak 25. prosinca 2021. postao obveznik ZSSI-a sukladno članku 3. stavku 1. točki 40. ZSSI-a, s obzirom da je do 31. prosinca 2022. obnašao dužnost direktora trgovačkog društva Plin Vrbovec d.o.o., koje je u većinskom vlasništvu trgovačkog društva Komunalac Vrbovec d.o.o. a koje je u većinskom vlasništvu Grada Vrbovca i Općina Dubrava, Gradec, Rakovec, Farkaševac i Preseka.

Pravilnik o imovinskoj kartici obveznika Zakona o sprječavanju sukoba interesa („Narodne novine“, broj 8/22.) stupio je na snagu 20. siječnja 2022. pa je stoga zadnji dan roka u kojem bi novi obveznici trebali podnijeti karticu bio 19. veljače 2022.

S obzirom na jako veliki broj osoba koje su postale obveznicima Zakona stupanjem ZSSI-a na snagu, otvaranje korisničkih računa novih obveznika dovršeno je 19. travnja 2022. pa je podnošenje imovinskih kartica tehnički omogućeno ovim novim obveznicima od toga dana nadalje te je Povjerenstvo iznimno obveznicima koji su stupanjem na snagu ZSSI-a prvi put postali obveznici podnošenja imovinskih kartica omogućilo da istu podnesu zaključno do 19. svibnja 2022.

Člankom 10. stavkom 1. ZSSI-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane tim Zakonom.

Člankom 10. stavkom 2. ZSSI-a propisano je da su obveznici dužni podnijeti imovinsku karticu u roku od 30 dana od dana stupanja na dužnost.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice. Stavkom 2. istoga članka ZSSI-a propisano je da će iznimno od stavka 1. toga članka, Povjerenstvo obveznika podnošenja imovinske kartice koji prvi put podnosi imovinsku karticu povodom prvog stupanja na dužnost, prije pokretanja postupka iz stavka 1. toga članka, pisanim putem pozvati da ispuni imovinsku karticu u roku koji ne može biti kraći od osam dana niti duži od 15 dana od dana zaprimanja pisane obavijesti.

Prijelaznim i završnim odredbama ZSSI-a u članku 59. stavku 2. propisano je da su osobe iz članka 3. toga Zakona koje su prvi put postale obveznici podnošenja imovinske kartice stupanjem na snagu toga Zakona dužne podnijeti imovinske kartice u roku od 30 dana od dana donošenja pravilnika iz stavka 1. toga članka.

Nastavno na sve ranije navedeno, Povjerenstvo je utvrdilo da je obveznik propustio po pisanom pozivu Povjerenstva, u danom roku, podnijeti pravilno i potpuno ispunjeni važeći obrazac imovinske kartice obveznika povodom stupanja na dužnost 25. prosinca 2021. sa stanjem na dan 19. veljače 2022., slijedom čega je počinio povredu članka 10. stavka 2. ZSSI-a.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju, a prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

Uzimajući u obzir okolnosti konkretnog slučaja, tj. da se radi o zatečenom obvezniku koji u trenutku stupanja na dužnost nije bio obveznik ZSSI-a, te da protiv obveznika Povjerenstvo ranije nije donijelo odluku kojom bi bila utvrđena povreda odredbi ZSSI-a, kao i da je prestao biti obveznikom ZSSI-a dana 31. prosinca 2022., a posebice imajući u vidu njegovo zdravstveno stanje, Povjerenstvo je utvrdilo primjerenim obvezniku za povredu odredbe članka 10. stavka 2. ZSSI-a izreći sankciju iz članka 49. ZSSI-a, opomenu.

Ova Odluka objavit će se, sukladno članku 44. stavku 5. ZSSI-a, na mrežnim stranicama Povjerenstva nakon uredne dostave obvezniku.

Sukladno svemu navedenom, Povjerenstvo je donijelo odluku kao u točkama I. i II. izreke ovoga akta.

PREDSJEDNICA POVJERENSTVA

Aleksandra Jozić-Ileković, dipl. iur.

Uputa o pravnom lijeku:

Protiv odluke Povjerenstva nije dopuštena žalba, ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Mladen Octenjak, osobnom dostavom

2. Objava na mrežnim stranicama Povjerenstva nakon uredne dostave obvezniku

3. Pismohrana